LV Eiropas Savienības Oficiālais Vēstnesis C 69/1

Eiropas pētniecības infrastruktūras konsorcija “Eiropas Jūras bioloģisko resursu centrs” (EMBRC-ERIC) statūti

(2018/C 69/01)

Saturs

PREAMBULA 2

1. NODAĻA. VISPĀRĪGI NOTEIKUMI 3

1. pants. Definīcijas 3

2. pants. Nosaukums, mītne un atrašanās vieta 4

3. pants. Misija 4

4. pants. Uzdevumi un darbības 5

2. NODAĻA. DALĪBNIEKI UN NOVĒROTĀJI 5

5. pants. Dalība 5

6. pants. Dalībnieku tiesības un pienākumi 6

7. pants. Jaunu dalībnieku uzņemšana 6

8. pants. Izstāšanās un dalības izbeigšana 6

9. pants. Dalībnieku atbildība 7

10. pants. Novērotāji 7

3. NODAĻA. FINANŠU NOTEIKUMI 8

11. pants. EMBRC-ERIC resursi 8

12. pants. Dalībnieku, novērotāju un starpvaldību organizāciju iemaksu veikšanas principi 8

13. pants. Budžeta principi, pārskati un revīzija 8

14. pants. Nodokļi 9

4. NODAĻA. VADĪBA UN PĀRVALDĪBA 9

15. pants. Kopsapulce 9

16. pants. Izpilddirektors 11

17. pants. Mezglu komiteja 12

18. pants. Sekretariāts 12

19. pants. Palīgstruktūras 13

5. NODAĻA. ZIŅOŠANA KOMISIJAI 13

20. pants. Ziņošana Komisijai 13

6. NODAĻA. POLITIKA 13

21. pants. Intelektuālā īpašuma tiesības 13

22. pants. Piekļuves politika, datu politika un rezultātu izplatīšana 13

23. pants. Zinātniskās novērtēšanas politika 14

24. pants. Nodarbinātības politika 14

25. pants. Publisko iepirkumu politika 14

26. pants. Ētikas politika 15

7. NODAĻA. DAŽĀDI 15

27. pants. Darbības ilgums 15

28. pants. Likvidācija 15

29. pants. Statūtu grozīšana 15

30. pants. Valoda 16

31. pants. Strīdi 16

1. PIELIKUMS. EMBRC-ERIC dalībnieku saraksts 17

2. PIELIKUMS. EMBRC-ERIC novērotāju saraksts 18

3. PIELIKUMS. Budžets un EMBRC-ERIC dalībnieku un novērotāju iemaksas sākotnējā budžeta ciklā 19

4. PIELIKUMS. EMBRC-ERIC dalībnieku un novērotāju gada finanšu iemaksu aprēķināšanas principi 20

5. PIELIKUMS. Uzņēmējvalsts piemaksa saskaņā ar statūtu 11. panta 2. punktu 21

PREAMBULA

Beļģijas Karaliste,

Francijas Republika,

Grieķijas Republika,

Izraēlas Valsts,

Itālijas Republika,

Norvēģijas Karaliste,

Portugāles Republika,

Spānijas Karaliste

un

Lielbritānijas un Ziemeļīrijas Apvienotā Karaliste

(turpmāk “Dibinātāji”),

a) STRĀDĀJOT ar mērķi stiprināt Eiropas un dalībnieku iespējas, kas ļauj izmantot piekļuvi daudzajiem jūras bioloģiskajiem resursiem un veikt to izpēti;

b) TĀ KĀ EMBRC-ERIC mērķis ir būt par svarīgu platformu, kas nodrošinātu Eiropas līderību jūras bioloģijā un jūras biotehnoloģijā, koordinējot un apvienojot izkliedētas valstu iekārtas, kuras atrodas atzītās jūras bioloģiskajās stacijās un institūtos visā Eiropā, un izveidojot izkliedētu un centralizēti organizētu jūras bioloģiskās un ekoloģiskās pētniecības infrastruktūru;

c) PAMATOJOTIES uz Eiropas Pētniecības infrastruktūru stratēģijas foruma (ESFRI) ceļvedi, kur EMBRC ir raksturots kā izkliedēta Eiropas pētniecības infrastruktūra, kuras uzdevums ir atbalstīt jūras ekosistēmu un bioloģiskās daudzveidības pētniecību, izmantojot atzītās jūras bioloģiskajās stacijās un institūtos visā Eiropā esošos mezglus un operatorus, kuri organizēti darbojas un kurus rūpīgi koordinē centralizēta administrācija;

d) UZSKATOT, ka ir vajadzīga integrēta ilgtermiņa plānošana dalībnieku starpā, lai atrisinātu zinātnes problēmas un nostiprinātu Eiropas vadošo pozīciju jūras bioloģijā un jūras biotehnoloģijā;

e) VĒLOTIES veicināt fundamentālos un lietišķos jūras bioloģijas zinātnes pētījumus Eiropā, nodrošinot kritisko infrastruktūru, instrumentus un atbalstu, lai varētu izmanto visu tās reālo potenciālu;

f) ATZĪSTOT, ka EMBRC-ERIC dos iespēju visām iesaistītajām dalībniecēm valstīm koordinēt un savstarpēji izmantot visaptverošu savstarpēji papildinošu resursu un pakalpojumu kopumu Eiropas pētniecības un inovācijas telpas un tās zinātnisko aprindu vajadzībām;

g) TĀ KĀ 2013. gada 10. decembrī stājās spēkā saprašanās memorands (SM), ar ko izveido EMBRC;

h) SEKMĒJOT jaunu instrumentu un metodiku izstrādi un nodrošinot piekļuvi tādiem kritiski svarīgiem valstu iekārtu komponentiem, kas ir nepieciešami jūras bioloģijas pētniecībai, turpmākai konsultāciju un norāžu sniegšanai par jūras bioloģisko resursu izmantošanu un jūras bioloģisko resursu jomas zināšanu un tehnoloģiju tālāknodošanai;

i) SNIEDZOT IEGULDĪJUMU Eiropas pētniecības infrastruktūras vides strukturēšanā, lai panāktu efektīvu, sinerģisku un koordinētu darbību, kopīgotus resursus, kā arī praksi, kas ir saskaņota valstu starpā un vērsta uz zinātnisko izcilību, un šajā saistībā rūpējoties par jūras bioloģijas pētniecības aprindu, rūpnieciskās inovācijas un plašas sabiedrības vajadzībām;

j) ATZĪSTOT, ka EMBRC-ERIC pārvaldībā un darbībās uzmanība tiks pievērsta pašreizējām EMBRC-ERIC problēmām un tiks meklētas iespējas noslēgt oficiālus sadarbības nolīgumus ar līdzīgām iniciatīvām jūras bioloģisko resursu pētniecības jomā;

k) ATZĪSTOT EMBRC-ERIC spēju īstenot koordinētas novērošanas stratēģijas ar plašu ģeogrāfisko tvērumu un standartizētām metodikām, kas var veicināt Jūras stratēģijas pamatdirektīvā un Ūdens pamatdirektīvā noteikto ilgtermiņa īstenošanas mērķu sasniegšanu;

l) UZSKATOT, ka ir vajadzīga integrēta ilgtermiņa plānošana dalībnieku starpā, lai atrisinātu zinātnes un tehniskās problēmas un tādējādi nostiprinātu Eiropas vadošo pozīciju jūras bioloģijā un jūras biotehnoloģijā, kā arī veicinātu Zilās izaugsmes stratēģijā un ES rīcības plānā pārejai uz aprites ekonomiku noteikto sabiedrisko mērķu sasniegšanu;

m) GAIDOT, ka vēl citas valstis iesaistīsies darbībās, kas tiek kopīgi īstenotas saskaņā ar šo statūtu noteikumiem,

IR VIENOJUŠĀS PAR TURPMĀKO.

1. NODAĻA

VISPĀRĪGI NOTEIKUMI

1. pants

Definīcijas

Šajos statūtos izmantotajiem terminiem un vārdu savienojumiem ir šāda nozīme:

“budžeta cikls” ir piecu gadu budžeta plāns, ko apstiprina kopsapulce saskaņā ar statūtu 15. panta 9. punktu;

“Mezglu komiteja” ir struktūra bez izpildpilnvarām, kura pārstāv mezglus saskaņā ar statūtu 17. pantu;

“iemaksa(-as)” ir finanšu iemaksas un iemaksas natūrā EMBRC-ERIC atbilstīgi kopsapulces lēmumam saskaņā ar statūtu 15. panta 9. punktu;

“izpilddirektors” ir EMBRC-ERIC direktors, kā noteikts statūtu 16. pantā;

“Ētikas padome” ir padomdevēja struktūra, kas risina ar ētiku saistītus jautājumus, kuri attiecas uz EMBRC-ERIC darbību, tostarp uzrauga pētniecību, kurā iesaistīti jūras organismi vai to daļas;

“kopsapulce” ir EMBRC-ERIC dalībnieku sapulce, kā noteikts statūtu 15. pantā;

“vadība” ir izpilddirektors un sekretariāts, kuri atrodas dalībniecē uzņēmējvalstī;

“dalībniece uzņēmējvalsts” ir dalībniece valsts, kurā atrodas EMBRC-ERIC mītne, kas norādīta statūtu 2. panta 2. punktā;

“uzņēmējvalsts piemaksa” ir ikgadējs atbalsts, ko EMBRC-ERIC vadības darbības nodrošināšanas vajadzībām sniedz dalībniece uzņēmējvalsts daļēji naudā un daļēji natūrā;

“sadarbības koordinators(-i)” ietilpst EMBRC-ERIC operatīvajā struktūrā un kā funkcionāls savienojuma posms starp vadību un mezgliem un/vai operatoriem nodrošina mezglu pakalpojumu sniegšanu un efektīvu darbību, kā norādīts statūtu 17. pantā;

“dalībnieks(-i)” ir EMBRC-ERIC dalībnieks(-i), kā noteikts statūtu 5. pantā;

“mezgls(-i)” ir pētniecības iekārtas, resursi un pakalpojumi, ko organizē dalībnieces valsts līmenī un kas ne vienmēr ir struktūra(-as) ar tiesībspēju un rīcībspēju, un ko vada par operatoriem sauktas juridiskas personas, kurās tiek veiktas ar EMBRC-ERIC saistītas darbības;

“novērotājs(-i)” ir subjekts(-i), kas nav EMBRC-ERIC dalībnieks(-i), bet kas piedalās EMBRC-ERIC darbībās un sniedz tajās savu ieguldījumu saskaņā ar statūtu 10. pantu;

“operatori” ir juridiskas personas, t. i., universitātes un pētnieciskas organizācijas, kas ietver mezglu(-us);

“darbības noteikumi” ir kopsapulces balsojumā pieņemti noteikumi par to, kā īstenojami statūtu noteikumi;

“Zinātnes un inovācijas konsultatīvā padome” ir padomdevēja struktūra zinātnes un stratēģiskās plānošanas jautājumos, tostarp attiecībā uz intelektuālā īpašuma pārvaldību un tehnoloģiju tālāknodošanu, kā noteikts statūtu 19. pantā;

“palīgstruktūras” ir statūtu 19. pantam atbilstošas padomdevējas struktūras, ko izveidojusi kopsapulce un kas sniedz konsultācijas EMBRC-ERIC;

“sekretariāts” ir EMBRC-ERIC operatīvais sekretariāts, kā noteikts statūtu 18. pantā;

“pakalpojumu līmeņa vienošanās (SLA)” ir vienošanās, ko EMBRC-ERIC noslēdzis ar juridiskajām personām, kuras vada mezglus, un kas reglamentē to pakalpojumu un resursu nodrošināšanu, kuri vajadzīgi pētniecības infrastruktūras vērienīgo mērķu atbalstam;

termini “asociētā valsts”, “pētniecības infrastruktūra” un “trešā valsts” lietoti tādā nozīmē kā ERIC regulā.

2. pants

Nosaukums, mītne un atrašanās vieta

1. Pētniecības infrastruktūras nosaukums ir “Eiropas pētniecības infrastruktūras konsorcijs “Eiropas Jūras bioloģisko resursu centrs”” (turpmāk “EMBRC-ERIC”).

2. EMBRC-ERIC mītne atrodas Parīzē, Francijā.

3. pants

Misija

1. EMBRC-ERIC misija:

a) veicināt un panākt jaunus zinātniskus atklājumus un padziļināt zināšanas par jūras organismiem un ekosistēmām;

b) veicināt eksperimentālu jūras pētniecības modeļu izmantošanu tradicionālajā zinātnē un pievērst lielāku uzmanību jūras bioloģijas zinātnēm;

c) veicināt jūras bioloģisko resursu ilgtspējīgu izmantošanu;

d) veicināt Eiropas jūras bioekonomiku.

2. EMBRC-ERIC darbojas bez peļņas nolūka. EMBRC-ERIC var īstenot ierobežota apjoma saimnieciskās darbības, ja tās ir cieši saistītas ar tā galveno uzdevumu un nekaitē šā uzdevuma izpildei. EMBRC-ERIC ar saimnieciskām darbībām saistītos izdevumus un ieņēmumus uzskaita nošķirti. Visus ienākumus, kas gūti no minētajām saimnieciskajām darbībām, izmanto konsorcija mērķu sasniegšanai.

3. EMBRC-ERIC veicina godīgu un taisnīgu piekļuvi saviem pakalpojumiem, atklātu piekļuvi zinātniskajiem rezultātiem un datiem, pārredzamību, vienlīdzīgu attieksmi un nediskriminēšanu.

4. pants

Uzdevumi un darbības

1. EMBRC-ERIC darbības pamatā ir centralizēti organizēti, izkliedēti atsevišķi mezgli, kuru darbība tiek koordinēta, kā noteikts pakalpojumu līmeņa vienošanās (SLA) dokumentā, un to pārvalda izpilddirektors ar sekretariāta, Mezglu komitejas un sadarbības koordinatoru atbalstu. Attiecības starp vadību un mezgliem un/vai operatoriem, un starp to resursiem reglamentē noslēgtās SLA par pakalpojumu, produktu un darbību nodrošināšanu šīs pētniecības infrastruktūras vērienīgo mērķu atbalstam.

2. EMBRC-ERIC nodrošina vienotu punktu, no kura var piekļūt vispusīgam pakalpojumu un pētniecības platformu, jūras ekosistēmu, bioloģisko resursu, e-infrastruktūras un metadatu portfelim.

3. EMBRC-ERIC piedāvātie pakalpojumi un veiktās darbības cita starpā ir šādas:

a) piekļuve pētniecības platformu, bioloģisko resursu, analītisko pakalpojumu un datu portfelim;

b) valstu mezglu kopīgi veiktas pētniecības un izstrādes darbības, kas tiek īstenotas saskaņā ar koordinētu ilgtermiņa attīstības programmu;

c) atbalsts attiecībā uz piekļuvi jūras bioloģiskajiem materiāliem, tostarp ģenētiskajiem materiāliem, un konsultācijas un norādes par jūras bioloģisko resursu izmantošanu;

d) integrētas tādu augstas kvalitātes pakalpojumu darbplūsmas, kuri nepieciešami piekļuvei bioloģiskiem, analītiskiem un datu resursiem un kuru nodrošināšanā izmantotas kopīgas pamattehnoloģijas un pamatprakse;

e) koordinēts zināšanu un tehnoloģiju tālāknodošanas pakalpojums, kura mērķis ir pastiprināt zinātnes un rūpniecības savstarpējo saikni;

f) apmācības struktūras un kursi pētniekiem un tehniskajiem darbiniekiem;

g) sadarbība ar pētniecības infrastruktūrām saistītās un/vai papildinošās jomās;

h) darbs ar attiecīgām ieinteresētajām personām Eiropas piejūras reģionos ar mērķi sniegt atbalstu to vides politikā un jūras bioekonomikā.

4. Šīs darbības īsteno saskaņā ar statūtu 21.–26. pantā paredzēto politiku; tās izklāstu pievieno darbības noteikumiem un dara pieejamu lietotājiem.

2. NODAĻA

DALĪBNIEKI UN NOVĒROTĀJI

5. pants

Dalība

1. Par EMBRC-ERIC dalībniekiem var kļūt:

a) dalībvalstis;

b) asociētās valstis;

c) trešās valstis, kas nav asociētās valstis;

d) starpvaldību organizācijas.

2. EMBRC-ERIC dalībnieku vidū vienmēr ir vismaz viena dalībvalsts un vismaz divas citas dalībnieces, kas ir dalībvalstis vai asociētās valstis. Dalībvalstīm un asociētajām valstīm, kas ir dalībnieces, kopsapulcē kopā ir balsu vairākums.

3. Dalībvalsti, asociēto valsti vai trešo valsti, kas ir EMBRC-ERIC dalībniece, var pārstāvēt publisko tiesību subjekts, tostarp reģioni, vai privātas struktūras, kas pilda publiskās pārvaldības uzdevumus.

4. EMBRC-ERIC dalībnieks var iecelt savu pārstāvi saskaņā ar saviem noteikumiem un procedūrām. Šis dalībnieks informē kopsapulci par jebkādām izmaiņām, kas saistītas ar pārstāvi. Izpilddirektors EMBRC-ERIC dalībniekiem dara pieejamu sarakstu, kurā norādīti pārstāvji un viņu pilnvaras saistībā ar EMBRC-ERIC.

5. Dalībnieki un viņu pārstāvji ir uzskaitīti 1. pielikumā, ko EMBRC-ERIC regulāri atjaunina.

6. pants

Dalībnieku tiesības un pienākumi

1. Dalībnieki sniedz atbalstu viņu valstī esošo mezglu īstenotajām darbībām, sekmējot attiecīgu infrastruktūru integrāciju, pieņemot standartus un veicinot nepieciešamos tehniskos uzlabojumus. Attiecības starp EMBRC-ERIC un operatoriem nosaka pakalpojumu līmeņa vienošanās dokumentos.

2. Neskarot citas tiesības, kas ir minētas šajos statūtos, kopsapulces rezolūcijas un piemērojamos tiesību aktus, dalībniekiem ir tiesības:

a) piedalīties EMBRC-ERIC vadībā, jo īpaši piedalīties un balsot kopsapulces sanāksmēs;

b) piedāvāt un ievēlēt EMBRC-ERIC struktūru locekļus;

c) atsaukt savu dalību EMBRC-ERIC saskaņā ar statūtu 8. panta 1. punktu.

3. Katrs dalībnieks veic iemaksas saskaņā ar statūtu 12. pantu.

4. Katram dalībniekam ir viena balss balsojumos par kopsapulces lēmumiem, un katrs dalībnieks piešķir saviem pārstāvjiem visas pilnvaras balsot par visiem jautājumiem, kas tiek izskatīti kopsapulces sanāksmē.

7. pants

Jaunu dalībnieku uzņemšana

1. Ikviena statūtu 5. panta 1. punktā minētā struktūra, kas vēlas kļūt par EMBRC-ERIC dalībnieku, iesniedz izpilddirektoram angļu valodā sagatavotu rakstisku pieprasījumu, kurā aprakstīts, kādu ieguldījumu tā sniegtu statūtu 3. un 4. pantā noteiktās EMBRC-ERIC misijas un darbību īstenošanā. Pieteikumu izskata kopsapulce. Lēmumu par uzņemšanu pieņem kopsapulce saskaņā ar statūtu 15. panta 9. punktu.

2. Izpilddirektors rakstiski informē pieteikuma iesniedzēju par uzņemšanu, tostarp ar to saistītajiem nosacījumiem, vai atteikumu.

8. pants

Dalībnieku izstāšanās un dalības izbeigšana

1. Katrs dalībnieks uzņemas saistības attiecībā uz piecu gadu budžeta ciklu, kā noteikts statūtu 12. pantā. Jebkurš dalībnieks var izstāties no EMBRC-ERIC pēc sākotnējā budžeta cikla, 24 mēnešus iepriekš iesniedzot rakstisku paziņojumu kopsapulces priekšsēdētājam un izpilddirektoram. Minētais izstāšanās datums sakrīt ar finanšu gada beigām.

2. Dalībnieku var izslēgt, ja tas būtiski nepilda savus pienākumus, kas noteikti šajos statūtos, un nav novērsis šādu neizpildi 60 dienu laikā no dienas, kad saņēmis rakstisku paziņojumu no izpilddirektora, vai ja tas rada vai draud radīt EMBRC-ERIC darbībā nopietnu pārrāvumu, kas definēts saskaņā ar statūtu 15. panta 10. punktu pieņemtā kopsapulces rezolūcijā.

3. Lēmumu par dalībnieka izslēgšanu pieņem pēc tam, kad attiecīgajam dalībniekam ir tikusi dota iespēja apstrīdēt šo lēmumu un aizstāvēties kopsapulcē. Kopsapulce darbības noteikumos sīki izklāsta šā noteikuma īstenošanas kārtību.

4. Lēmums par dalības izbeigšanu var stāties spēkā tikai pēc tam, kad saskaņā ar statūtu 20. pantu ir informēta Komisija un saskaņā ar statūtu 29. pantu ir stājies spēkā attiecīgais statūtu grozījums.

5. Dalībniekiem, kuri izstājušies vai kuru dalība izbeigta, nav tiesību ne uz kompensāciju, ne veikto iemaksu atmaksu, ne arī uz EMBRC-ERIC aktīviem.

6. Kopsapulce saskaņā ar statūtu 15. panta 10. punktu nosaka, vai dalībniekam, kas tiek izslēgts, ir pienākums iemaksāt kādu summu.

7. Ja kādā brīdī viena vai vairāku dalībnieku izstāšanās vai dalības izbeigšanas rezultātā dalībvalstīm un asociētajām valstīm kopā vairs nav balsu vairākuma kopsapulcē, EMBRC-ERIC likvidē saskaņā ar statūtu 28. pantu, ja vien dalībnieki vienbalsīgi nevienojas par pretējo, piešķirot prioritāti dalībvalstu un/vai asociēto valstu balsīm tā, lai kopsapulcē tām kopā joprojām būtu balsu vairākums.

9. pants

Dalībnieku atbildība

1. EMBRC-ERIC ir atbildīgs par saviem parādiem.

2. Katra dalībnieka atbildība par jebkādiem EMBRC-ERIC parādiem un saistībām nepārsniedz viņa attiecīgās iemaksas, kas veiktas EMBRC-ERIC.

3. EMBRC-ERIC noslēdz piemērotus apdrošināšanas līgumus, lai segtu tieši ar EMBRC-ERIC izveidi un darbību saistītus riskus.

10. pants

Novērotāji

1. Dalībvalsts, asociētā valsts, trešā valsts vai starpvaldību organizācija, kas vēlas sniegt ieguldījumu EMBRC-ERIC, bet vēl nevar kļūt par tā dalībnieku, var kļūt par novērotāju uz viena gada periodu, ko var pagarināt ne vairāk kā divas reizes ar lēmumu, kuru pieņem kopsapulce saskaņā ar statūtu 15. panta 9. punktu.

2. Novērotājiem ir tiesības bez balsstiesībām piedalīties kopsapulces sanāksmēs saskaņā ar statūtu 15. panta 3. punktu un nosacījumiem, kas noteikti ar kopsapulces lēmumu. Pēc apspriešanās ar novērotājiem novērotāju tiesības un pienākumus var grozīt. Dalībvalstis, asociētās valstis, trešās valstis vai starpvaldību organizācijas, kas gatavojas pieteikties novērotāja statusam, ar kopsapulces piekrišanu var apmeklēt kopsapulces sanāksmi pirms atzīšanas par novērotāju.

3. Novērotājiem jāmaksā gada maksa saskaņā ar statūtu 12. panta 6. punktu un 4. pielikumu.

4. Novērotāju var pārstāvēt publisko tiesību subjekts, tostarp reģioni, vai privātas struktūras, kas pilda publiskās pārvaldības uzdevumus.

5. Novērotāji un viņu pārstāvji ir uzskaitīti 2. pielikumā, ko atjaunina EMBRC-ERIC.

6. Dalībvalstis, asociētās valstis, trešās valstis vai starpvaldību organizācijas, kas vēlas pieteikties novērotāja statusam, iesniedz izpilddirektoram angļu valodā sagatavotu rakstisku pieprasījumu. Lēmumu par novērotāju uzņemšanu pieņem kopsapulce saskaņā ar statūtu 15. panta 9. punktu.

7. Izpilddirektors rakstiski informē pieteikuma iesniedzēju par uzņemšanu, tostarp ar to saistītajiem nosacījumiem, vai atteikumu piešķirt novērotāja statusu.

8. Novērotāja statuss zaudē spēku pēc statūtu 10. panta 1. punktā noteiktā perioda un līdz ar uzņemšanu par dalībnieku saskaņā ar statūtu 7. pantu.

9. Novērotāju var izslēgt, ja tas būtiski nepilda savus pienākumus, kas noteikti šajos statūtos, un nav novērsis šādu neizpildi 60 dienu laikā no dienas, kad saņēmis rakstisku paziņojumu no izpilddirektora, vai ja tas rada vai draud radīt EMBRC-ERIC darbībā nopietnu pārrāvumu, kas definēts saskaņā ar statūtu 15. panta 10. punktu pieņemtā kopsapulces rezolūcijā.

10. Lēmumu par novērotāja izslēgšanu pieņem pēc tam, kad attiecīgajam novērotājam ir tikusi dota iespēja apstrīdēt šos lēmumus un aizstāvēties kopsapulcē. Kopsapulce darbības noteikumos sīki izklāsta šā noteikuma īstenošanas kārtību.

11. Novērotājiem, kuri izstājušies vai kuru novērotāja statuss ir anulēts, nav tiesību ne uz kompensāciju, ne veikto iemaksu atmaksu, ne arī uz EMBRC-ERIC aktīviem.

12. Novērotāja statusa termiņu var divas reizes pagarināt pēc rakstiska pieprasījuma un lēmuma saskaņā ar statūtu 10. panta 6. punktu.

3. NODAĻA

FINANŠU NOTEIKUMI

11. pants

EMBRC-ERIC resursi

1. Lēmumus par EMBRC-ERIC resursiem pieņem kopsapulce, un resursus var veidot:

a) dalībnieku un novērotāju iemaksas, ko tie veic saskaņā ar statūtu 12. pantu;

b) ienākumi no pakalpojumiem un intelektuālā īpašuma tiesībām;

c) dotācijas un citi resursi atbilstīgi kopsapulces apstiprinātajiem ierobežojumiem un noteikumiem;

d) jebkādas citas iemaksas, kam piekritusi kopsapulce, piemēram, ziedojumi.

2. Dalībniece uzņēmējvalsts nodrošina uzņēmējvalsts piemaksu saskaņā ar 5. pielikumu.

12. pants

Dalībnieku un novērotāju iemaksu veikšanas principi

1. Dalībnieki, novērotāji un starpvaldību organizācijas veic ikgadējās iemaksas EMBRC-ERIC.

2. Dalībnieku, novērotāju un starpvaldību organizāciju iemaksu apmēru nosaka piecu gadu budžeta ciklam un apstiprina kopsapulce saskaņā ar statūtu 15. panta 9. punkta c) un d) apakšpunktā un 4. pielikumā izklāstītajām procedūrām.

3. Iemaksas natūrā ņem vērā tikai tad, ja tās ir lietderīgs un kvantitatīvi aprēķināms atbalsts EMBRC-ERIC, tostarp tie var būt darbinieki, kas norīkoti darbam EMBRC-ERIC, un par šādām iemaksām jāsaņem kopsapulces piekrišana. Kopsapulce saskaņā ar statūtu 15. panta 10. punktu vienojas par iemaksu natūrā uzskaites sistēmu, pieņemšanas noteikumiem un to vērtības noteikšanu.

4. Iemaksas veic dalībnieces uzņēmējvalsts valūtā.

5. Iemaksu natūrā vērtību ņem vērā, kad tiek aprēķināti tajā pašā laikposmā veiktās finanšu iemaksas, lai aprēķinātu i) attiecīgajā gadā veikto iemaksu kopsummu un ii) katra dalībnieka iemaksu proporciju attiecībā pret visu iemaksu kopsummu.

6. Novērotāji veic finanšu iemaksas 50 % apmērā no dalībnieka gada maksas saskaņā ar 4. pielikumā noteiktajiem principiem un aprēķina metodi. EMBRC-ERIC nevar vienpusēji mainīt novērotāja iemaksas apmēru.

13. pants

Budžeta principi, pārskati un revīzija

1. EMBRC-ERIC finanšu gads ir kalendārais gads.

2. Visas EMBRC-ERIC ieņēmumu un izdevumu pozīcijas iekļauj aplēsēs, kas jāsagatavo par katru finanšu gadu, un norāda budžetā.

3. Kopsapulce nodrošina, ka EMBRC-ERIC resursi tiek izlietoti atbilstīgi pareizas finanšu pārvaldības principiem.

4. Izstrādājot un izpildot budžetu, kā arī iesniedzot pārskatus, ievēro pārredzamības principus.

5. EMBRC-ERIC pārskatus ik gadu revidē, un tiem pievieno ziņojumu par budžeta un finanšu pārvaldību iepriekšējā finanšu gadā. Kopsapulce apstiprina ārēja revidenta iecelšanu un tā norīkojuma ilgumu un sešu mēnešu laikā pēc katra finanšu gada beigām apstiprina revidētos pārskatus un ziņojumu par budžeta un finanšu pārvaldību iepriekšējā finanšu gadā.

6. Uz EMBRC-ERIC attiecas piemērojamo tiesību aktu prasības par pārskatu sagatavošanu, aizpildīšanu, revīziju un publicēšanu.

14. pants

Nodokļi

Atbrīvojumus no PVN, kuru pamatā ir Padomes Direktīvas 2006/112/EK (1) 143. panta 1. punkta g) apakšpunkts un 151. panta 1. punkta b) apakšpunkts un Padomes Īstenošanas regulas (ES) Nr. 282/2011 (2) 50. un 51. pants, piemēro tikai EMBRC-ERIC un tā dalībnieku veiktiem pirkumiem, kas paredzēti oficiālai lietošanai tikai EMBRC-ERIC vajadzībām, ja šādi pirkumi ir veikti vienīgi EMBRC-ERIC bezpeļņas darbībām, kas atbilst tā darbības jomai. Atbrīvojums no PVN attiecas tikai uz pirkumiem, kuru vērtība pārsniedz EUR 300. Atbrīvojumus no akcīzes nodokļa, kuru pamatā ir Padomes Direktīvas 2008/118/EK (3) 12. pants, piemēro tikai EMBRC-ERIC veiktiem pirkumiem, kas paredzēti oficiālai lietošanai tikai EMBRC-ERIC vajadzībām, ja šādi pirkumi ir veikti vienīgi EMBRC-ERIC bezpeļņas darbībām, kas atbilst tā darbības jomai, un ja pirkuma vērtība pārsniedz EUR 300.

4. NODAĻA

VADĪBA UN PĀRVALDĪBA

15. pants

Kopsapulce

1. Kopsapulce ir EMBRC-ERIC vadības struktūra, un to veido dalībnieku un novērotāju delegāti. Kopsapulce lemj par jebkādiem jautājumiem, kas jāatrisina, lai īstenotu EMBRC-ERIC misiju.

2. Kopsapulce tiekas vismaz reizi gadā un ir atbildīga par EMBRC-ERIC stratēģijas vispārējo pārraudzību, vadību un zinātnisko attīstību. Kopsapulci sasauc kopsapulces priekšsēdētājs. Kopsapulces sanāksmi var pieprasīt dalībnieku vairākums.

3. Katru EMBRC-ERIC dalībnieku un novērotāju kopsapulces sanāksmēs pārstāv ne vairāk kā divi delegāti, kas iepriekš ar kopsapulces priekšsēdētājam adresētu vēstuli ir pienācīgi pilnvaroti šim nolūkam. Katrs dalībnieks un novērotājs ieceļ divus delegātus – vienu zinātnieku, vienu administratīvo darbinieku – saskaņā ar noteikumiem, kurus nosaka minētais dalībnieks vai novērotājs. Katru delegātu ieceļ uz noteiktu laikposmu saskaņā ar darbības noteikumiem, un attiecīgais dalībnieks vai novērotājs ar kopsapulces priekšsēdētājam adresētu vēstuli var minēto delegātu atcelt no pienākumu pildīšanas.

4. Kopsapulce no dalībnieku delegātu vidus ievēlē priekšsēdētāju un divus priekšsēdētāja vietniekus. Priekšsēdētāja vietnieks aizstāj priekšsēdētāju viņa prombūtnes laikā un interešu konflikta gadījumā. Priekšsēdētāju un priekšsēdētāja vietniekus ievēlē uz pilnvaru periodu, kas nepārsniedz divus gadus. Ir atļauta vienreizēja atkārtota ievēlēšana uz otru pilnvaru termiņu, kas nepārsniedz divus gadus.

5. Kopsapulce var izveidot palīgstruktūras, kuru pastāvēšanas nosacījumus un pienākumus norāda darbības noteikumos.

6. Kopsapulces sanāksmēs ir kvorums, ja sanāksmē piedalās 2/3 dalībnieku, t. i., ir ieradušies personīgi, piedalās telefoniski, videokonferences veidā vai ar citiem praktiskiem līdzekļiem, kas noteikti darbības noteikumos.

7. Dalībniekus var pārstāvēt un to vietā var balsot pilnvarotais, kam ir pienācīgi sagatavota rakstiska pilnvara, un šādi pārstāvētu dalībnieku skaits drīkst pārsniegt klātesošo dalībnieku skaitu ne vairāk kā divas reizes.

8. Kopsapulce pēc iespējas cenšas visus lēmumus pieņemt vienprātīgi. Ja vienprātības nav, lēmumu, izņemot statūtu 15. panta 9. un 10. punktā minētos lēmumus, var pieņemt ar klātesošo un pārstāvēto dalībnieku vienkāršu balsu vairākumu.

9. Lēmumus par šādiem jautājumiem pieņem ar klātesošo un pārstāvēto dalībnieku vienprātīgu balsojumu:

a) EMBRC-ERIC likvidēšana;

b) priekšlikumi par dalībnieku, novērotāju un starpvaldību organizāciju uzņemšanu, uzņemšanas atteikumu un dalības izbeigšanu/statusa anulēšanu saskaņā ar ERIC regulas 9. un 11. panta noteikumiem un statūtu 12. panta 1. un 2. punktu. 1. un 2. pielikumā iekļauto dalībnieku un novērotāju sarakstu atjaunina izpilddirektors;

c) priekšlikumi par starpvaldību organizāciju uzņemšanu, uzņemšanas atteikumu un dalības izbeigšanu un to iemaksām, par ko lēmumu pieņem katrā gadījumā atsevišķi saskaņā ar statūtu 12. panta 1. un 2. punktu;

d) budžeta cikls un dalībnieku, novērotāju un starpvaldību organizāciju iemaksas. Ja lēmumu par budžeta ciklu un iemaksām neizdodas pieņemt divos secīgos balsojumos atsevišķās sanāksmēs, lēmumu pieņem ar 3/4 balsu vairākumu trešajā balsojumā, ko rīko nākamajā sanāksmē;

e) vispārējās EMBRC-ERIC stratēģijas noteikšana;

f) statūtu grozījumu priekšlikumi.

10. Lēmumus par šādiem jautājumiem pieņem ar klātesošo un pārstāvēto dalībnieku 2/3 balsu vairākumu:

a) kopsapulces priekšsēdētāja un priekšsēdētāja vietnieku ievēlēšana;

b) izpilddirektora iecelšana un norīkojuma izbeigšana;

c) zinātniskās programmas periodiskā pārskata pieņemšana saskaņā ar statūtu 23. pantu;

d) gada finanšu pārskata pieņemšana saskaņā ar statūtu 13. pantu;

e) uzskaites sistēmas, gada budžeta un vidēja termiņa finanšu pārskata pieņemšana;

f) EMBRC-ERIC finanšu administrācijas principu pieņemšana saskaņā ar statūtu 13. un 14. pantu, tostarp tādu principu pieņemšana, kas attiecas uz iemaksu natūrā uzskaiti, pieņemšanu un novērtēšanu;

g) darbības noteikumu pieņemšana;

h) politikas, tostarp datu politikas un rezultātu izplatīšanas politikas, pieņemšana saskaņā ar statūtu 21.–26. pantu;

i) lēmuma pieņemšana par iesaistīšanos projektos un iniciatīvu apstiprināšanu EMBRC-ERIC vārdā;

j) intelektuālā īpašuma politika saskaņā ar statūtu 21. pantu;

k) lēmuma pieņemšana par statūtu 8. panta 2. punktā minētā nopietnā pārrāvuma definīciju;

l) lēmumu pieņemšana par statūtu 19. pantā minēto palīgstruktūru darba uzdevuma formulējumu un to locekļu iecelšanu.

16. pants

Izpilddirektors

1. Izpilddirektors ir EMBRC-ERIC vadītājs un likumīgais pārstāvis.

2. Izpilddirektoru ieceļ un pilnvaro kopsapulce. Iecelšanas noteikumi ir izklāstīti darbības noteikumos.

3. Izpilddirektora uzdevumi cita starpā ir šādi:

a) pārstāvēt EMBRC-ERIC;

b) ierosināt stratēģiskus, tehniskus, zinātniskus, juridiskus, budžeta un administratīvos lēmumus kopsapulcei;

c) uzņemties atbildību par EMBRC-ERIC vadību un administrēšanu;

d) uzņemties atbildību par kopsapulces lēmumu un kopsapulces pieņemto programmu sagatavošanu un īstenošanu;

e) uzņemties atbildību par EMBRC-ERIC ikdienas administrēšanu un vadīšanu, tostarp sekretariāta vadīšanu un tā locekļu iecelšanu;

f) uzņemties atbildību par projektu un iniciatīvu portfeļa koordinēšanu;

g) uzņemties atbildību par to, lai tiktu nodrošināts, ka Mezglu komiteja, mezgli un/vai operatori darbojas saskaņā ar SLA noteikto darba uzdevumu, darbības noteikumiem un statūtu 17. pantu;

h) ierosināt kopsapulces sanāksmju darba kārtības punktus;

i) sagatavot un iesniegt gada darbības pārskatu kopsapulcei apstiprināšanai saskaņā ar statūtu 13. un 20. pantu;

j) ierosināt un organizēt EMBRC-ERIC Zinātnes un inovācijas konsultatīvās padomes sanāksmes ar mērķi izvērtēt zinātnisko programmu saskaņā ar statūtu 23. pantu;

k) ierosināt un organizēt EMBRC-ERIC Ētikas padomes sanāksmes saistībā ar ētikas politiku saskaņā ar statūtu 26. pantu;

l) organizēt un izstrādāt EMBRC-ERIC stratēģiju sadarbībai ar citām pētniecības infrastruktūrām;

m) izvērtēt un intervēt kandidātus, kas vēlas kļūt par dalībniekiem vai novērotājiem, ar mērķi pozitīva iznākuma gadījumā ierosināt tos uzņemt EMBRC-ERIC;

n) būt par Mezglu komitejas priekšsēdētāju un deleģēt Mezglu komitejas pārstāvjus, lai pārliecinātos par EMBRC-ERIC lēmumu īstenošanu katrā EMBRC mezglā;

o) ievērot kopsapulces noteikto stratēģiju un attīstības mērķus, sekot līdzi projektu īstenošanai un projektu izpildei saskaņā ar EMBRC-ERIC misiju.

4. Izpilddirektors katra finanšu gada pirmajā ceturksnī iesniedz kopsapulcei iepriekšējā finanšu gada kontu pārskatu, kas revidēts saskaņā ar statūtu 13. pantu. Sīkāku informāciju par šo pārskatu sniedz darbības noteikumos.

5. Izpilddirektors līdz novembra beigām saskaņā ar darbības noteikumiem iesniedz kopsapulcei:

a) ziņojumu par darbu, kas veikts attiecīgajā gadā;

b) nākamā gada darba programmas projektu;

c) nākamā finanšu gada provizorisko budžetu.

6. Izpilddirektoram ir tiesības jebkurā brīdi izveidot darba grupas, kas palīdz īstenot izpilddirektora darbības saskaņā ar darbības noteikumiem.

17. pants

Mezglu komiteja

1. Mezglu komiteju veido mezglu operatoru iecelti mezglu pārstāvji – pa vienam no katra mezgla.

2. Mezglu komitejas priekšsēdētājs ir izpilddirektors, kuru atbalsta priekšsēdētāja vietnieks, kas ievēlēts no komitejas locekļu vidus ar vienkāršu balsu vairākumu.

3. Izpilddirektors uzdod Mezglu komitejai pārliecināties par EMBRC-ERIC lēmumu īstenošanu katrā EMBRC mezglā – attiecībā uz infrastruktūras pakalpojumu konsekvenci, saskaņotību un stabilitāti un attiecībā uz koordināciju, procedūrām, instrumentiem un praksi mezglos, kā arī iesniegt priekšlikumus par to, kā varētu uzlabot mezglos sniegto pakalpojumu kvalitāti un efektivitāti.

4. Mezglu komiteja darbojas saskaņā ar darbības noteikumos noteikto darba uzdevumu.

5. Mezglu komiteja ir izpilddirektora atbalsta struktūra bez izpildpilnvarām.

6. Sadarbības koordinatori rīkojas mezglu direktoru pakļautībā; viņu uzdevumi ir izsmeļoši aprakstīti darbības noteikumos, un uz viņu pakalpojumiem attiecas SLA.

18. pants

Sekretariāts

1. Sekretariāts izpilddirektora pakļautībā nodrošina vispārējo EMBRC-ERIC pārvaldību un administrēšanu, tostarp šādus atbalsta pakalpojumus:

a) palīdzību izpilddirektoram EMBRC-ERIC darba programmas īstenošanā;

b) saziņas ar ieinteresētajām personām un mezglu koordinācijas centrālo punktu;

c) vairākmezglu darbību, tostarp kopīgu izstrādes darbību un darbinieku apmaiņu, koordinēšanu;

d) visu vadības un pārvaldības sanāksmju organizēšanu;

e) lietotāju piekļuves portāla administrēšanu un pārvaldību;

f) EMBRC-ERIC darbību, tostarp e-infrastruktūras, pārvaldību;

g) reklamēšanu, komunikāciju un tirgvedību EMBRC-ERIC vajadzībām.

2. Sekretariāts atskaitās izpilddirektoram.

3. Sekretariāta veiktās darbības un darbības veids ir sīkāk izklāstīti darbības noteikumos.

19. pants

Palīgstruktūras

1. EMBRC-ERIC palīgstruktūras ir zinātnes un inovācijas padome, ētikas padome un citas palīgstruktūras, ko var izveidot kopsapulce.

2. Palīgstruktūru sastāvu un darba uzdevumu apstiprina kopsapulce saskaņā ar statūtu 15. panta 10. punktu, un tos sīkāk izklāsta darbības noteikumos.

3. Katra palīgstruktūra tiekas vismaz reizi gadā. Kopsapulce var pieprasīt palīgstruktūras priekšsēdētājam sasaukt sanāksmes, lai tiktu izskatīti jautājumi, kas tai ir jāatrisina, un par tiem sniegti ieteikumi.

5. NODAĻA

ZIŅOŠANA KOMISIJAI

20. pants

Ziņošana Komisijai

1. EMBRC-ERIC sagatavo gada darbības pārskatu, kurā īpaši atspoguļo tā darbību zinātniskos, operatīvos un finanšu aspektus. Pārskatu apstiprina kopsapulce, un to nosūta Komisijai un attiecīgām valsts iestādēm sešu mēnešu laikā pēc attiecīgā finanšu gada beigām. Šo pārskatu dara publiski pieejamu.

2. EMBRC-ERIC informē Komisiju par jebkādiem apstākļiem, kas var nopietni apdraudēt EMBRC-ERIC pastāvēšanu vai būtiski traucēt EMBRC-ERIC uzdevumu izpildi, vai traucēt EMBRC-ERIC izpildīt ERIC regulā noteiktās prasības.

6. NODAĻA

POLITIKA

21. pants

Intelektuālā īpašuma tiesības

1. Izpilddirektors pēc apspriešanās ar Zinātnes un inovācijas konsultatīvo padomi formulē EMBRC-ERIC intelektuālā īpašuma tiesību politiku, kas attiecas uz intelektuālā īpašuma tiesību noteikšanu, piešķiršanu, aizsardzību, pārvaldību un saglabāšanu, kā arī tehnoloģiju tālāknodošanas darbībām, kuras izriet no šīm intelektuālā īpašuma tiesībām, un iesniedz to kopsapulcei apstiprināšanai.

2. EMBRC-ERIC intelektuālā īpašuma politika reglamentē īpašumtiesības un izmantošanas tiesības Eiropas pētniecības infrastruktūras konsorcijā EMBRC un attiecībās ar trešām personām un līgumpartneriem, nodrošinot atbilstīgu un godīgu izmantošanu un taisnīgas kompensācijas modeļus, saskaņā ar kuriem EMBRC-ERIC dalībniekiem tiek piešķirta kompensācija par intelektuālo ieguldījumu un īpašumtiesībām.

3. Neviens šo statūtu noteikums nav uzskatāms par tādu, kas ietekmē operatoru intelektuālā īpašuma tiesības un intelektuālā īpašuma politiku, kuras noteiktas attiecīgos dalībnieku normatīvajos aktos un starptautiskos nolīgumos, ko tie noslēguši.

4. Intelektuālā īpašuma tiesības, kas rodas vai ko rada, iegūst vai attīsta EMBRC-ERIC darbinieki, pāriet EMBRC-ERIC īpašumā un pieder EMBRC-ERIC.

5. EMBRC-ERIC intelektuālā īpašuma tiesību politiku pieņem kopsapulce saskaņā ar statūtu 15. panta 10. punktu, un to pievieno darbības noteikumiem.

22. pants

Piekļuves politika, datu politika un rezultātu izplatīšana

1. EMBRC-ERIC piekļuves politiku, datu politiku un rezultātu izplatīšanas politiku, kas nosaka, kā EMBRC-ERIC piešķir piekļuvi pakalpojumu un pētniecības platformu, jūras ekosistēmu, bioloģisko resursu un e-infrastruktūras portfelim, izpilddirektors iesniedz kopsapulcei apstiprināšanai.

2. Eiropas pētniecības infrastruktūras konsorcijam EMBRC var piekļūt – ne vienmēr bez maksas – visu veidu lietotāji, tostarp lietotāji no visām Eiropas un trešām valstīm. Pieprasījumi tiek izskatīti racionalizētā procesā, kas ietver atbilstības un iespējamības pārbaudes. EMBRC-ERIC tehniskajā un zinātniskajā aprakstā ir sniegta sīkāka informācija par lietotāju piekļuves nosacījumiem.

3. Kvalitātes nodrošināšanas ietvaros tiek uzraudzīta piekļuve un ar atsauksmju mehānismu novērtēta lietotāju apmierinātība, lai varētu nepārtraukti uzlabot piekļuvi un pakalpojumus.

4. EMBRC-ERIC veicina e-infrastruktūras sadarbspēju un standartizāciju, lai spētu apstrādāt lielu apjomu dažādu veidu ģenerēto datu, un izstrādā vai pārņem kopienas apstiprinātus datu apstrādes protokolus, instrumentus un lietpratību.

5. EMBRC-ERIC veicina atvērtā pirmkoda un atvērtās piekļuves principus attiecībā uz datiem un sekmē zināšanu tālāknodošanu un datu un informācijas izplatīšanu, veidojot sadarbību ar pastāvošām attiecīgām Eiropas iniciatīvām vides un bioloģisko datu un bioinformātikas jomā, piemēram, ELIXIR un Lifewatch ERIC, un atzītiem datu repozitorijiem, piemēram, EurOBIS, Emodnet, PANGAEA, GEOSS un COPERNICUS.

6. EMBRC-ERIC piekļuves politiku, datu politiku un rezultātu izplatīšanas politiku pieņem kopsapulce saskaņā ar statūtu 15. panta 10. punktu, un to pievieno darbības noteikumiem.

23. pants

Zinātniskās novērtēšanas politika

1. Reizi trīs gados veic EMBRC-ERIC darbību, pakalpojumu un platformu zinātnisko pārskatīšanu, ko koordinē izpilddirektors, un pārskatu iesniedz kopsapulcei.

2. EMBRC-ERIC zinātniskās novērtēšanas politiku pieņem kopsapulce saskaņā ar statūtu 15. panta 10. punktu, un to pievieno darbības noteikumiem.

24. pants

Nodarbinātības politika

1. EMBRC-ERIC ir darba devējs, kas nodrošina vienlīdzīgas iespējas. EMBRC-ERIC darbinieku amatu kandidātu atlases procedūras ir pārredzamas un nediskriminējošas un nodrošina vienlīdzīgas iespējas.

2. Darba līgumi atbilst piemērojamiem to valstu normatīvajiem aktiem, kurās darbinieki veic darbību.

3. EMBRC-ERIC reklamē visas brīvās darbvietas un paredz pietiekamu laikposmu pieteikumu saņemšanai.

4. EMBRC-ERIC pirms iepriekš minētā laikposma beigām nepiedāvā amata vietu nevienam pieteikuma iesniedzējam.

5. Nodarbinātības politiku pieņem kopsapulce, un to pievieno darbības noteikumiem un publicē EMBRC-ERIC tīmekļa vietnē.

6. Nodarbinātības politiku reglamentē dalībnieces uzņēmējvalsts tiesību akti.

25. pants

Publisko iepirkumu politika

1. Izpilddirektors sagatavo sīki izstrādātus noteikumus par publisko iepirkumu procedūrām un kritērijiem, un tos apstiprina kopsapulce saskaņā ar statūtu 15. panta 10. punktu.

2. EMBRC-ERIC publisko iepirkumu politika atbilst pārredzamības, proporcionalitātes, savstarpējas atzīšanas, vienlīdzīgas attieksmes, konkurences un nediskriminēšanas principiem.

3. Saskaņā ar EMBRC-ERIC publisko iepirkumu politiku EMBRC-ERIC dara pieejamas EMBRC-ERIC tīmekļa vietnē savas procedūras, ko īsteno produktu un pakalpojumu iepirkuma konkursu rīkošanā, publiskajos iepirkumos un iepirkuma konkursu paziņojumu publicēšanā saskaņā ar ES tiesību aktiem.

4. EMBRC-ERIC publisko iepirkumu politiku pieņem kopsapulce saskaņā ar statūtu 15. panta 10. punktu, un to pievieno darbības noteikumiem.

26. pants

Ētikas politika

1. EMBRC-ERIC pieņem ētikas politiku, ko ievēro savās darbībās.

2. EMBRC-ERIC cenšas atvieglot lietotāju piekļuvi jūras bioloģiskajiem un ģenētiskajiem materiāliem, kas savākti suverēnajās ES valstīs vai ārpus ES teritorijām, un šo materiālu piegādi lietotājiem saskaņā ar starptautisko, Eiropas un valstu tiesisko regulējumu attiecībā uz piekļuvi un ieguvumu sadali, kā arī dzīvnieku ētisku izmantošanu zinātniskos eksperimentos un saskaņā ar savu intelektuālā īpašuma tiesību politiku. EMBRC-ERIC atbalsta centienus palīdzēt lietotājiem un mezgliem ievērot dažādos juridiski saistošos regulējumus un EMBRC-ERIC intelektuālā īpašuma tiesību politiku.

3. EMBRC-ERIC ētikas politiku pieņem kopsapulce saskaņā ar statūtu 15. panta 10. punktu, un to pievieno darbības noteikumiem.

7. NODAĻA

DAŽĀDI

27. pants

Darbības ilgums

1. EMBRC-ERIC sākotnēji izveido uz laiku līdz 2040. gada 31. decembrim.

2. Neskarot statūtu 8. pantu, EMBRC-ERIC saskaņā ar lēmumu, ko kopsapulce pieņem atbilstoši statūtu 15. panta 9. punktam, pēc sākotnējā perioda beigām turpina pastāvēt secīgus piecu gadu periodus.

28. pants

Likvidācija

1. EMBRC-ERIC likvidē pēc tam, kad kopsapulce pieņēmusi lēmumu saskaņā ar statūtu 15. panta 9. punktu.

2. Izpilddirektors 10 dienu laikā rakstiski informē Komisiju par:

a) kopsapulces lēmumu par likvidāciju un pēc tam par

b) likvidācijas procedūras beigām.

3. Neskarot statūtu 9. pantu, pēc EMBRC-ERIC aktīvu izmaksāšanas vai parādu samaksāšanas pāri palikušos aktīvus un saistības sadala dalībnieku starpā proporcionāli tam, kāds likvidācijas brīdī ir to uzkrātais EMBRC-ERIC iemaksu apjoms.

4. EMBRC-ERIC beidz pastāvēt dienā, kad Komisija publicē attiecīgu paziņojumu Eiropas Savienības Oficiālajā Vēstnesī.

29. pants

Statūtu grozījumi

1. Dalībnieku kopsapulces pieņemtos statūtu grozījumu priekšlikumus iesniedz Komisijai saskaņā ar regulas 11. pantu.

2. Statūtus regulāri atjaunina izpilddirektors. Statūtus dara pieejamus EMBRC-ERIC tīmekļa vietnē un tā mītnē.

30. pants

Valoda

EMBRC-ERIC darba valoda ir angļu valoda, un to izmanto visos oficiālajos darījumos, visā oficiālajā iekšējā saziņā un – cik vien iespējams un ja vien tā nav realizējama citādi – visā ikdienas korespondencē. Saziņai starp dalībnieces uzņēmējvalsts pārvaldes iestādēm un EMBRC-ERIC var izmantot šīs valsts valodu.

31. pants

Strīdi

1. Visus strīdus, kas var rasties par šo statūtu interpretēšanu vai piemērošanu, dalībnieki un novērotāji, cik vien iespējams, cenšas izšķirt mierizlīguma ceļā.

2. Eiropas Savienības Tiesas piekritībā ir visi strīdi starp dalībniekiem un novērotājiem saistībā ar EMBRC-ERIC, starp dalībniekiem, novērotājiem un EMBRC-ERIC, kā arī visi strīdi, kuros viena no pusēm ir Eiropas Savienība.

3. Strīdos starp EMBRC-ERIC un trešām personām piemēro Eiropas Savienības tiesību aktus par piekritību. Gadījumos, uz kuriem neattiecas Eiropas Savienības tiesību akti, šādu strīdu izšķiršanas piekritību nosaka saskaņā ar dalībnieces uzņēmējvalsts tiesību aktiem.

(1) Padomes 2006. gada 28. novembra Direktīva 2006/112/EK par kopējo pievienotās vērtības nodokļa sistēmu (OV L 347, 11.12.2006., 1. lpp.).

(2) Padomes 2011. gada 15. marta Īstenošanas regula (ES) Nr. 282/2011, ar ko nosaka īstenošanas pasākumus Direktīvai 2006/112/EK par kopējo pievienotās vērtības nodokļa sistēmu (OV L 77, 23.3.2011., 1. lpp.).

(3) Padomes 2008. gada 16. decembra Direktīva 2008/118/EK par akcīzes nodokļa piemērošanas vispārēju režīmu, ar ko atceļ Direktīvu 92/12/EEK (OV L 9, 14.1.2009., 12. lpp.).

1. PIELIKUMS EMBRC-ERIC dalībnieku saraksts Valsts (vai starpvaldību vai starptautiskā organizācija) Pārstāvis Mezgla pārstāvis Beļģija Service Public de programmation Politique scientifique (BELSPO); Departement Economie, Wetenschap en innovatie (EWI); Service public de Wallonie – Direction générale opérationnelle de l’Economie, de l’Emploi & de la Recherche (DG06) Francija Universitāte Paris VI Grieķija Grieķijas Jūras pētniecības centrs (HCMR) Izraēla Zinātnes un tehnoloģijas ministrija Itālija Stazione Zoologica Anton Dohrn Norvēģija Norvēģijas Pētniecības padome Portugāle Centro de Ciências do Mar (CCMAR) – Algarves Universitāte Spānija Apvienotā Karaliste Marine Scotland

2. PIELIKUMS EMBRC-ERIC novērotāju saraksts Valsts (vai starpvaldību vai starptautiskā organizācija) Pārstāvis Mezgla pārstāvis N. N.

3. PIELIKUMS Budžets un EMBRC-ERIC dalībnieku un novērotāju iemaksas (1) sākotnējā budžeta ciklā (EUR) 2018 2019 2020 2021 2022 Kopā Francija (2) 649 128 649 128 649 128 649 128 649 128 3 245 640 Apvienotā Karaliste 92 136 92 136 92 136 92 136 92 136 460 680 Itālija 78 787 78 787 78 787 78 787 78 787 393 935 Spānija 68 275 68 275 68 275 68 275 68 275 341 375 Izraēla 59 868 59 868 59 868 59 868 59 868 299 340 Beļģija 64 398 64 398 64 398 64 398 64 398 321 990 Norvēģija 80 610 80 610 80 610 80 610 80 610 403 050 Grieķija 52 523 52 523 52 523 52 523 52 523 262 615 Portugāle 52 592 52 592 52 592 52 592 52 592 262 960 Kopā 1 198 317 1 198 317 1 198 317 1 198 317 1 198 317 5 991 585 (1) Novērotāja iemaksu apmērs ir 50 % no dalībnieka iemaksas. (2) Ieskaitot uzņēmējvalsts piemaksu.

4. PIELIKUMS EMBRC-ERIC dalībnieku un novērotāju (1) gada finanšu iemaksu aprēķināšanas principi EMBRC-ERIC gada budžetu veido EMBRC-ERIC dalībnieku iemaksas. Dalībnieku gada iemaksas aprēķina pēc jaukta vienotas likmes/uz IKP bāzēta/uz IKP uz vienu iedzīvotāju veidota modeļa. Izmanto šādu formulu: kur: α = % no vienotās likmes (60 %), β = % no likmes, kas bāzēta uz IKP (20 %), ϒ = % no likmes, kas bāzēta uz IKP uz vienu iedzīvotāju (20 %), N = EMBRC-ERIC dalībnieku skaits, T = kopējais budžets, no kura atņemts uzņēmējvalsts piemaksas nodrošinātais naudas ieguldījums. IKP dati par ES valstīm un Norvēģiju ir iegūti no Eurostat 2014. gada datiem. IKP uz vienu iedzīvotāju ES valstīm un Norvēģijai ir aprēķināts, pamatojoties uz Eurostat gada IKP datiem un Eurostat iedzīvotāju datiem. IKP dati par Izraēlu ir iegūti no Pasaules Bankas 2014. gada datiem. IKP uz vienu iedzīvotāju Izraēlai ir aprēķināts, pamatojoties uz Pasaules Bankas gada IKP datiem un Pasaules Bankas iedzīvotāju datiem. IKP dati par Izraēlu pārrēķināti no USD uz EUR, pamatojoties uz Eiropas Centrālās bankas USD/EUR maiņas kursu, kas bija spēkā 2014. gada 31. decembrī. (1) Novērotāja iemaksu apmērs ir 50 % no dalībnieka iemaksas.